খেতে হলো দেরি! মধ্যাহ্নভোজের বিরতির পর শাসকদলের অধিকাংশ সাংসদ লোকসভায় হাজির না হওয়ায় আজ প্রায় আধঘণ্টা মুলতুবি করতে হয় অধিবেশন। ‘কোরাম’ (মোট সাংসদসংখ্যার ১০ শতাংশ) না হওয়ার কারণে ‘অস্বস্তি’তে পড়ে সরকারপক্ষ।
মধ্যাহ্নভোজের বিরতির পর আজ দুপুর ২টো ১৫ মিনিটে লোকসভার অধিবেশন শুরু হওয়ার কথা ছিল। কিন্তু অধিবেশন শুরু করতে ন্যূনতম যতজন সাংসদের হাজির হওয়া প্রয়োজন, ততজন সে সময়ে উপস্থিত হননি। নিয়মানুযায়ী, ‘কোরাম’ না হলে (এক্ষেত্রে ৫৫ জন) সংসদের অধিবেশন শুরু করা যায় না। সংসদ প্রতিমন্ত্রী রাজীবপ্রতাপ রুডিকে এ সময় চিন্তিত মুখে বারবার লোকসভা কক্ষের বাইরে বেরোতে দেখা যাচ্ছিল। শেষ পর্যন্ত পৌনে ৩টে পর্যন্ত অধিবেশন মুলতুবি করে দেন স্পিকার  সুমিত্রা মহাজন। 
এ নিয়ে ক্ষোভ প্রকাশ করে কংগ্রেস সাংসদ কে সি বেণুগোপাল ট্রেজারি বেঞ্চের উদ্দেশে বলে ওঠেন, ‘‘এটা কী হচ্ছে? প্রত্যেক সপ্তাহে একই ঘটনা হচ্ছে। এই সরকার কতটা আন্তরিক, তা নিয়ে সন্দেহ রয়েছে।’’ বিরোধীদের অভিযোগ, গত দু’দিনও লোকসভা এবং রাজ্যসভায় শাসক দলের সাংসদদের যথেষ্ট সংখ্যায় দেখা যায়নি।
তবে নিম্ন কক্ষে সংসদের নিয়ম ‘অস্বস্তি’তে ফেললেও উচ্চ কক্ষে সেই নিয়মই ‘স্বস্তি’ দিয়েছে মোদী সরকারকে। ‘কোরাম’ না হওয়ায় একটি বিলে ভোটাভুটি এড়াতে পেরেছে রাজ্যসভায়    সংখ্যালঘু সরকারপক্ষ। 
কেন্দ্রীয় মন্ত্রী ভি কে সিংহের কুকুর-মন্তব্য নিয়ে বিরোধীদের হইহট্টগোলে রাজ্যসভার অধিবেশন আজও বারবার ব্যাহত হয়। তার মধ্যেই সমাজবাদী পার্টি’র সাংসদ বিশ্বম্ভরপ্রসাদ নিশাদ কয়েকটি সম্প্রদায়কে তফসিলি জাতিভুক্ত করার দাবিতে একটি ‘প্রাইভেট মেম্বার্স বিল’ আনেন। সরকার তাঁর দাবি মানেনি। 
প্রসঙ্গত, ‘প্রাইভেট মেম্বার্স বিল’ নিয়ে সংসদে ভোটাভুটি কদাচিৎ হয় (৩৬ বছর পর গত ২৪ এপ্রিল রাজ্যসভায় ‘তৃতীয় লিঙ্গে’র অধিকার রক্ষায় এমন একটি বিল পাশ হয়েছিল)। বেশিরভাগ ক্ষেত্রেই ওই বিল প্রত্যাহার করে নেওয়া হয়। কিন্তু নিশাদ বিলটি নিয়ে ভোটাভুটির দাবিতে অনড় ছিলেন। এদিকে, উচ্চকক্ষে সরকারপক্ষ সংখ্যালঘু। ‘বিপদ’ বুঝে এক কেন্দ্রীয় মন্ত্রী-সহ শাসকদলের বেশ কয়েকজন সাংসদ দ্রুত বাইরে চলে যান। অধিবেশনকক্ষে সে সময় ছিলেন ২১ জন সাংসদ। সংসদ বিষয়ক প্রতিমন্ত্রী মুখতার আব্বাস নকভি ডেপুটি চেয়ারম্যান পি জে কুরিয়েনকে এ সময় জানান, ভোটাভুটির জন্য প্রয়োজনীয় ২৫ জন সাংসদ অধিবেশনকক্ষে নেই। তারপরই কুরিয়েন আজকের মতো অধিবেশন মুলতুবি করেন।